Fadil Toskić

**Fadil Toskić** (Podgorica 25. septembar 1949 - Sarajevo, 10. januar 2006) bio je bosanskohercegovački pjevač i festivalsko ime domaće šlageristike iz kasnih 1970ih i ranih 1980ih godina.

## Biografija i muzička karijera 
Rođen je u Podgorici (tadašnji Titograd), a još kao dječak zajedno sa roditeljima doselio se u Sarajevo. Otac Rifat također je bio frizer, pa je i svog sina Fadila naučio ovom zanatu, koji će on kasnije veoma uspješno koristiti.
Muzičku karijeru započeo je početkom 1970ih sa rok grupom "Ajani", a 1974. postao je pjevač u prvoj postavi rok grupe  "Teška industrija". Međutim, za manje od godinu dana odlazi iz ovog muzičkog sastava i započinje solo pjevačku karijeru. Prvi samostalni javni nastup imao je na festivalu *Prvi aplauz* 1975. u Banjoj Luci, gdje je otpjevao pjesmu *"Ti kažeš"*. Godine 1977. snimio je debitantsku singl ploču pod nazivom *"Pođi pravo / Riječi sreće"*, koju je objavio zagrebački Jugoton. Muziku za obje pjesme komponirao je beogradski kompozitor Aleksandar Korać. Prva javna izvedba ove pjesme bila je na festivalu Vaš šlager sezone te godine, a pjevanje Fadila Toskića pratio je Revijski orkestar Radiotelevizije Sarajevo uz dirigentsku palicu Ranka Rihtmana. S tom pjesmom osvojio je nagradu publike za najbolju pjevačku izvedbu. Time je započeo uspješnu solo karijeru, koja je kasnije nadilazila granice Bosne i Hercegovine. Kao i mnogi sarajevski izvođači, na početku svoje karijere snimio je više singl ploča prije nego je objavio prvu LP ploču. Tako je 1978. snimio singl ploču *"Zapalio sam plamen / Buro ljubavi, vladaj!*, gdje je s pjesmom *"Zapalio sam plamen"* ostvario svoj prvi veliki uspjeh, pobjedu na festivalu Vaš šlager sezone i prvu nagradu publike, dok je s pjesmom *"Buro ljubavi, vladaj!"* učestvovao na Opatijskom festivalu i osvojio nagradu stručnog žirija za interpretaciju i aranžman. Uspješnu 1978. zaključio je singl pločama *"Još u meni ima žara / Izgubljeno povjerenje i *"Zalud sam cvijeće brao / Nije više tajna"*, te nastupom na Splitskom festivalu.

Naredne godine dolazi do zaokreta u njegovom muzičkom repertoaru kada je u Londonu snimio prvi LP album "Bilo bi ludo", na kojem je pjevao pop rok pjesme, za razliku od prethodnih singl ploča na kojima je uglavnom pjevao šlagere. Okupivši dobru sviračku ekipu, među kojima su bili Slobodan "Bodo" Kovačević na električnoj gitari i Kornelije "Bata" Kovač na klaviru i sintisajzeru Toskić je snimio dobar pop rok album. U tome mu je pomogao već navedeni dvojac ne samo kvalitetnom sviračkom pratnjom nego i vlastitim pjesmama kao i aranžmanima. Također, doprinos muzičkom kvalitetu njegovog prvog LP albuma dali su kompozitori i tekstopisci iz raznih dijelova bivše Jugoslavije kao što su: Aleksandar Korać, Ismet Arnautalić, Kornelija Šenfeld-Oljača, Alija Hafizović, Đorđe Novković i Arsen Dedić.

Godine 1980. ponovo se vratio pjevanju šlagera snimivši uspješnu singl ploču "Pogodila me Amorova strijela / Nikada te ostaviti neću". Toskić je prvi put javno otpjevao pjesmu "Pogodila me Amorova strijela" na festivalu Vaš šlager sezone održanom iste godine.
Pet godina kasnije, u Sarajevu je snimio pop-rok album "Noćne igre", za koji su muziku i tekstove napisali veterani sarajevske pop rok scene: Slobodan Vujović, Slobodan "Bodo" Kovačević i Sead Lipovača "Zele". Ujedno, oni su dali svirački doprinos na ovom albumu na kojem su uglavnom pop-rok pjesme s pjevljivim refrenima. Muzički doprinos dali su i prateći pjevači i pjevačice: Mladen Vojičić "Tifa", Zumreta Midžić (poznatija kao Zuzi Zu), Gordana Ivandić i Jasna Gospić. 
Muzičku prekretnicu u njegovoj karijeri predstavlja album "Sjetit ćeš se mene" u kojem se svojoj publici uspješno predstavio pjevajući narodne pjesme. Na ovom antologijskom muzičkom ostvarenju nalaze se neke od njegovih najpoznatijih hitova, koje je Toskić komponirao poput: "Hej, Jasmina!", "Sve će ti uzeti oni", "Sjetit ćeš se mene" i "Mirišeš na divlje jagode". Osim njega, tu su i Ranko Boban koji je autor njegovih najpopularnijih pjesama "Puče grom u srcu mom", "Ružo moja" i "Zauvijek se kući spremam". Tu je i Željko Subotić koji je komponirao "Crno vino plave oči". Ove pjesme su kod ljubitelja novije narodne muzike iz 1980-ih popularne i danas. 

Generacije Sarajlija pamte ga i sa plesnih večeri u Skenderiji, FIS-u i klubu "Sloga".

Fadil Toskić bio je poznat i kao vrstan estradni frizer, a u njegove klijente ubrajale su se brojne kolege pjevači iz bivše Jugoslavije. 2005. godine obolio je od karcinoma pluća a preminuo 10. januara 2006. u Sarajevu.

## Festivali 
Fadil Toskić nastupao je tokom kasnih 1970ih godina na nekoliko domaćih festivala šlagera, a najznačajnije uspjehe ostvario je na festivalima: "Vaš šlager sezone", "Festival Opatija" i "Splitski festival."

* 1975. Prvi aplauz, Banja Luka - *"Ti kažeš"*
*1977. Vaš šlager sezone - *"Pođi pravo"*, nagrada publike
* 1978. Vaš šlager sezone - *"Zapalio sam plamen"*, prva nagrada publike i pobjednička pjesma
* 1978. Opatija - *"Buro ljubavi vladaj"*
* 1978. Split - *"Još u srcu ima žara"*
*1980. Vaš šlager sezone - *"Pogodila me Amorova strijela"*
*1983. Opatija - *"Ne vrijeđajte me"''

## Uspjesi 
Prve velike uspjehe Fadil Toskić je postigao na tadašnjem popularnom festivalu "Vaš šlager sezone" 1978. godine u Sarajevu, osvojivši prvo mjesto publike pjesmom "Zapalio sam plamen" beogradskog kompozitora Aleksandra Koraća. Od brojnih pjesama koje je snimio tokom svoje karijere kao hitovi se pamte "Sjetit ćeš se mene", "Jasmina", "Crno vino, plave oči" i "Puče grom u srcu mom".

## Diskografija 
### Singl-ploče 
* (1977) Pođi pravo / Riječi sreće (Jugoton)
* (1978) Zapalio sam plamen / Bura ljubavi (Diskoton)
* (1978) Još u meni ima žara / Izgubljeno povjerenje (Diskoton)
* (1978) Zalud sam cvijeće brao / Nije više tajna (Diskoton)
* (1979) Hej, dok si sama / Ljubavni napitak (Diskoton)
* (1980) Pogodila me Amorova strijela / Nikada te ostaviti neću (Jugoton)

### Albumi 
* (1979) Bilo bi ludo (Diskoton)
* (1985) Noćne igre (Diskoton)
* (1990) Sjetit ćeš se mene (Diskoton)
* (1993) Lagala si, lagala (Embex)
* (1996) Bona ne bila (Terra)
* (2001) Još sam tu (Intakt Records)

## Kompilacije 
* (1978) Fadil Toskić - Seid Memić Vajta (Diskoton)
* (2001) Moje najljepše pjesme (Naraton)
* (2012) Najveći hitovi (Extra Music)

## Reference 
## Vanjski linkovi 
* Fadil Toskić, last.fm
* Fadil Toskić, discogs.com

Kategorija:Umrli 2006.
Kategorija:Biografije, Podgorica
Kategorija:Bosanskohercegovački pjevači
Kategorija:Fadil Toskić
Kategorija:Jugoslavenski pjevači
Kategorija:Rođeni 1949.